Talle se trouplanne daarmee heen ná man hulle glo inloop(Argieffoto: Pixabay) Sowat 50 bruidspare wat derduisende rande aan ŉ troukoördineerder betaal het, is woedend ná Blue Lilies Wedding & Events in Mosselbaai die afgelope week sy deure gesluit het. Die eienaar, Werner Gilroy, het Woensdag op Facebook aangekondig die Covid-19-pandemie het geweldige druk op sy finansiële en sielkundige welstand geplaas en hy kan dus emosioneel nie meer die mas opkom nie. Al die paartjies wil nou weet wat van die nagenoeg R2 miljoen geword het wat hulle gesamentlik aan Gilroy betaal het om hul onderskeie troues te organiseer. Die droewige waarheid wat hulle in die gesig staar, is om nog duisende rande op te dok, want dit blyk dat Gilroy ook nie die trouvenues of die spyseniers vooruit betaal het nie. Eugene Fouché en sy verloofde, Monique Cloete, het laas Maandag toevallig gehoor dat Blue Lilies gevou het. Dit was skaars ses dae voor hul troudag die naweek en drie dae later is hul nagmerrie bevestig toe Gilroy op Facebook aangekondig het dat sy onderneming nie verder sake gaan doen nie. Hy het sedertdien op geen boodskappe en navrae reageer nie. Fouché en Cloete het Gilroy R80 000 betaal om hul troue te koördineer en moes noodgedwonge die afgelope week nog sowat R53 000 opdok sodat die geleentheid steeds die naweek kon plaasvind. “En dit sluit nie die kos en drank in nie,” sê Fouché, ŉ siviele ingenieur van Mosselbaai. “Die minste wat Werner kon doen, was om ons te laat weet dat sy onderneming ondergaan. Ons weet ons gaan nie die geld terugkry nie, maar kan nie toelaat dat ons troue deur sy oneerlikheid en onetiese gedrag afgestel word nie. Van die gaste kom selfs van Bloemfontein af en hulle het ook lankal vir hul verblyf bespreek en betaal.” ‘n Skermskoot van die inskrywing op Facebook. Dié een troue is egter net die puntjie van die ysberg. Maroela Media is die afgelope week oorval deur bruidspare wat ook deur Gilroy ingeloop is. Almal sit met die spreekwoordelike hande in die hare en in baie gevalle ook met leë beursies voor hul groot dag. Donné Robinson en Frederik Visser het beplan om op 25 September te trou en het ook reeds R80 000 aan Gilroy betaal. Robinson se ma, Ronel, het in Pretoria aan Maroela Media gesê haar dogter is te ontsteld om te praat, want sy het sedert verlede jaar saam met Gilroy aan haar droomtroue beplan. Die Robinsons het reeds ŉ prokureur genader wat hulle aangeraai het om ŉ strafregtelike klag teen Gilroy in te dien omdat hy na bewering ook twee vorige veroordelings het en reeds sedert September verlede jaar besig is om sy maatskappy, Weddings by CW, wat as Blue Lilies sake doen, te deregistreer. Linique Olivier en haar verloofde, Marthinus Barnard, wat in die Mosselbaai-omgewing woon se troue is vir 12 Junie beplan en hulle het reeds R41 000 van die beraamde R91 000 wat hul troue sou kos aan Gilroy betaal. “Daar is ongelukkig nie geld beskikbaar om weer so ŉ bedrag te betaal nie en ons kyk nou uit vir ŉ goedkoper alternatief,” sê Linique wat sowat 50 gaste wou nooi. “Ons soek nou na ŉ goedkoper plek – selfs ná die afslagprys wat die venue ons aanbied, kan ons dit nie nou bekostig nie, want ons het pas ook huis gekoop.” Zandre Vos en Micaela Best van George sou op 27 November trou en het reeds R25 000 van die R100 000 betaal. Hulle het beplan om 80 gaste te nooi en het besluit om ook ŉ strafregtelike klag teen Gilroy in te dien. Nog ŉ paartjie, wat verkies om anoniem te bly, beoog om ook regstappe teen Gilroy te doen nadat hy hul troudatum met ŉ maand na aanstaande Saterdag aangeskuif het en dit nou duidelik is dat dit nooit gaan plaasvind nie. Hulle het reeds bykans R70 000 betaal, maar het intussen voor hul priester getrou. Gilroy se prokureur, Dawie Bezuidenhout van DP Bezuidenhout-prokureurs, het intussen aan die George Herald gesê daar was nog nie genoeg tyd om Blue Lilies se finansiële state na te gaan nie, hoewel hy egter kan bevestig die maatskappy het geen bates of geld nie. Gilroy het nie op Maroela Media se boodskappe reageer nie.